ועדת הכלכלה, כנסת 24, פרוטוקול מספר 200, 2022-03-01 13:30

מיכאל ביטון: שלום לכולם, אני מתכבד לפתוח את ישיבת ועדת הכלכלה.

מיכאל ביטון: היום כ"ח באדר א התשפ"ב, 1 במרץ 2022.

מיכאל ביטון: על סדר היום: הצעה לדיון מהיר בנושא: "סיוע למורי בדרך שפרנסתם נפגעה אנושות ממגפת הקורונה" ביוזמת חברי הכנסת אופיר כץ, ג'ידא רינאוי זועבי וצבי האוזר.

מיכאל ביטון: הנושא של מורי הדרך נידון בוועדה הזאת.

מיכאל ביטון: היו סוגיות שלא הצלחנו לפתור, אבל כן נעשתה פעולה יחסית יפה של שיבוץ מורי דרך בהדרכות של רשות שמורות הטבע וגופים נוספים.

מיכאל ביטון: זה כמובן לא מכסה הכנסה חודשית מלאה.

מיכאל ביטון: אנחנו כן שמחים שפתחנו את הקלות הטיסה והכניסה לארץ עם יום בידוד אחד למבקרים מחוץ לארץ, עשינו את זה אתמול בוועדה ולכן יש פוטנציאל לתיירות נכנסת.

מיכאל ביטון: למרות זאת אנשים נפגעו במשך חודשים רבים.

מיכאל ביטון: אני מוקיר ומעריך את יוזמי הדיון בסוגייה חשובה לקבוצה קטנה אבל משמעותית גם לכלכלה הישראלית וגם לתדמית של ישראל בעולם.

מיכאל ביטון: מורי הדרך הם אלה שפוגשים את האנשים הכי משמעותיים שמבקרים בארץ, תורמים גדולים, משקיעים גדולים, משפחות שבאות לארץ מטעמי ציונות ולוקחות מורה דרך פרטי או קבוצות שמגיעות במסגרות שונות כמו תגלית, מסע ועוד המון תוכניות חשובות.

מיכאל ביטון: הם היו בני בית בוועדה אבל אתם דרשתם דיון מהיר ולכן יהיה דיון מהיר.

מיכאל ביטון: יוזם הדיון, אופיר כץ, בבקשה.

אורי מקלב: אתה בוודאי לא מקבל את התזה של שר האוצר שהם צריכים ללמוד מקצוע אחר.

מיכאל ביטון: אדם יכול ללמוד מקצוע אחר, אבל עכשיו פתחנו את השמיים, מי ידריך?

מיכאל ביטון: איפה מורי הדרך?

מיכאל ביטון: אנחנו צריכים לשמור על התשתית הזאת.

אורי מקלב: זה לא מקצוע שביום אחד - - -

מיכאל ביטון: מותר ללמוד מקצועות נוספים, זה בסדר, מותר לעבוד בעבודה חליפית לזמן מסוים.

מיכאל ביטון: אני רציתי שהם ייכנסו להיות מורים במשרה מלאה, חסרים מורים בקורונה, עושים פיצולי כיתות.

מיכאל ביטון: גם המשכורת שמציעים להם, אם זה מורה עם תואר שני הוא אולי יכול לקבל משכורת - - -

אורי מקלב: מי היה מכיר להם את הארץ?

קריאה: כשהדברים קורים בשנייה האחרונה זה לא פתרון.

מיכאל ביטון: אני מסכים איתך.

מיכאל ביטון: ניתן לאופיר כץ שיזם את הדיון לדבר, בבקשה.

אופיר כץ: תודה רבה אדוני היושב ראש.

אופיר כץ: אני יודע שאנשים שנפגעו, גם מורי דרך וגם ענפים נוספים, זה באמת נושא קרוב לליבך ואתה נאבק כפי שאתה יודע להיאבק ולעמוד על שלך גם אם זה כולל עימותים.

אופיר כץ: אני מברך אותך על העמידה האיתנה.

אופיר כץ: אתה יודע, יש לנו כאלה גורמים בממשלה שנראים לא אנושיים, אז טוב לראות שיש גם צד מאוד אנושי בקואליציה הזאת שזה אתה ששומע את המצוקות והבעיות ומנסה לסייע.

אופיר כץ: תודה גם על המהירות שקבעת את הדיון, זה גם מוכיח עד כמה אתה רואה חשיבות לנושא ולמורי הדרך.

אופיר כץ: אתמול יצאו במסיבת עיתונאים חגיגית, השמיים בוכים על מורי הדרך.

מיכאל ביטון: זה אולי דמעת העשוקים ואין להם מנחם, או שזה הילל הזקן בגג, יש סתימה וצריך להכניס אותו לבית המקדש.

מיכאל ביטון: הוא היה אדם עני, לא נתנו לו להיכנס.

מיכאל ביטון: אולי אם נוריד אותו מהגג ונכניס אותו לוועדת הכלכלה כסמל לזה שלעניים יהיה פה בית.

מיכאל ביטון: בינתיים נמשיך בדיון.

אופיר כץ: לצערי אני לא חושב שזו איזושהי בשורה גדולה, מה שהציג אתמול שר האוצר ליברמן.

אופיר כץ: זו תוכנית שהיא בלוף אחד גדול, אין פה שום אמירה לאותם עצמאיים, אין פה שום סיוע אמיתי.

אופיר כץ: זו תוכנית עם הגבלות מכל כיוון, גם עד 60,000,000 ₪ 35%, גם על חודשים ינואר ופברואר בלבד.

אופיר כץ: נפגשתי עם מורי הדרך, זאת הייתה פגישה מאוד קשה עבורי, לשמוע אנשים שבאמת אוהבים את מה שהם עושים ורוצים להמשיך לעשות את זה.

אופיר כץ: מעבר לפרנסה יש פה גם עניין מאוד חשוב מבחינת ארץ ישראל, להראות את הפנים היפות של המדינה שלנו.

אופיר כץ: אתה רואה שהם עושים את זה בהתלהבות ותשוקה, הם אוהבים את מה שהם עושים.

אופיר כץ: לרוע מזלם ולרוע מזלנו הגיעה הקורונה, אבל מי שנפגעו ראשונים והם עדיין האחרונים שנפגעים הם מורי הדרך.

אופיר כץ: זה ענף שחטף הכי קשה את ההשלכות של הקורונה.

אופיר כץ: הם קיבלו סיוע עד יוני 2021 כמו כל מי שנפגע, ולצערי השינוי שהממשלה החדשה הביאה הוא להתעלם מהם ומהנזק שנגרם להם.

אופיר כץ: זה אנשים שרוצים לעבוד, מבחינתם הלוואי והם היו יכולים לעבוד, הם פשוט לא יכולים כי הכל נסגר ואין לקוחות.

אופיר כץ: עצוב לראות שמדינת ישראל שעד הרגע הזה הייתה ידועה בחמלה שלה ובערבות ההדדית נהיית כזו אטומה לאזרחים שלה.

אופיר כץ: זה בדיוק הרגע בו צריך את העזרה והסיוע של המדינה והיא מתעלמת.

אופיר כץ: כמו שאמרתי, התוכנית מדברת על ינואר ופברואר.

אופיר כץ: אדוני היושב ראש, עזוב את זה שאת ינואר ופברואר צריך להשוות ל-2019, גם ככה זה החודשים הכי חלשים בתיירות.

אופיר כץ: מה קורה עם חודשים יולי עד דצמבר?

אופיר כץ: מה, זה חודשים שהם עברו והם לא צריכים לקבל סיוע?

אופיר כץ: למה מתעלמים מחצי שנה בה הם היו בלי הכנסה ופרנסה?

אופיר כץ: אולי הם יגידו בעצמם, האנשים האלה במצוקה קשה ואמיתית, נגמרו להם החסכונות.

אופיר כץ: המשפחה והחברים מסייעים להם ברמת הלחם, לא המותרות.

אופיר כץ: זה המצב אליו הם הגיעו, זה המצב שהממשלה הזאת הביאה אותם אליו.

אופיר כץ: הממשלה מתעלמת מהם בבוז.

אופיר כץ: אחרי שראיתי אתמול את התוכנית, זו בושה, אין לי הגדרה אחרת.

אופיר כץ: אני מתחיל להבין ששר האוצר לא אמר את זה כהלצה או משהו שהוא הצטער עליו, כשהוא אמר להם להחליף מקצוע.

אופיר כץ: הוא באמת התכוון לזה.

אופיר כץ: התוכנית הזאת לא מסייעת להם, היא כמעט ולא מדברת אליהם.

אופיר כץ: יש פה אנשים שחצי שנה לא עבדו, לא נכנסה להם שום הכנסה.

מיכאל ביטון: חלק הם גם שכירים, מי ששכיר זה בכלל לא קשור אליו.

אופיר כץ: נכון, מי ששכיר זה בכלל לא מדבר אליו, הרבה מהם עובדים כשכירים ובכלל לא יכולים להגיש.

אופיר כץ: אני מבקש ממך דבר נוסף, אדוני היושב ראש, אנחנו צריכים לראות את הנתונים.

אופיר כץ: אתה יכול לקבוע אפילו לפגרה, עוד כמה שבועות, בוא נראה כמה אנשים לפי מגזרי תעסוקה הגישו ועמדו בתנאים בשביל לקבל את הסיוע הזה.

מיכאל ביטון: של התוכנית החדשה.

אופיר כץ: של התוכנית החדשה.

מיכאל ביטון: קודם כל, היא עוד לא פורסמה ועוד לא מיושמת.

אופיר כץ: לכשתיושם.

מיכאל ביטון: את הטיימר נפעיל כשנוכל בכלל להגיש מסמך.

אופיר כץ: אנחנו צריכים לעשות מעקב כמה אנשים באמת נהנו מתוכנית הבלוף הזאת.

מיכאל ביטון: תודה רבה, אופיר כץ.

מיכאל ביטון: עאידה תומא סלימאן, ברוכה הבאה לוועדה, אני אתן לך לנשום כי עוד מעט נחזור אלייך.

עאידה תומא סלימאן: תודה.

מיכאל ביטון: מוטי בר נס, אגודת אשכול.

מוטי בר נס: שלום לכולם, תודה רבה על ההזמנה ותודה לך חבר הכנסת אופיר כץ על היוזמה הברוכה שלך.

מוטי בר נס: אכפת לך מאיתנו, אבל אני מסכים עם שר האוצר.

מוטי בר נס: אני בן אדם זקן, אז אני צריך את האוזניות, זה נפל לי עכשיו.

מוטי בר נס: השנה הגעתי לגיל מבוגר ואין לי פנסיה.

מוטי בר נס: אני נראה בסדר, הכל בסדר, אבל אצלי אין פנסיה כי שרפתי אותה בכל המלחמות שהיו לנו כאן.

מוטי בר נס: תקופה ארוכה אין לי כסף.

מוטי בר נס: אני לא מתבכיין, קניתי ג'יפ פתוח ואני עושה טיולי ג'יפים לחרדים שהם השכנים שלי, אני גר במבשרת ציון.

מוטי בר נס: תודות לוועדה הזאת יזמתי ייבוא אישי על ידי עוסק נגד הדעה של משרד התחבורה, למדתי מקצוע חדש ואני מייבא קרוואנים ורכבים.

מוטי בר נס: הרעיון הזה לעשות עוד משהו הוא לא רעיון רע, הוא רעיון מצוין.

מוטי בר נס: אני פונה לוועדה בשם 500 מורי הדרך בעלי רכב אשכול.

מוטי בר נס: כל אחד מאתנו השקיע לפחות 100,000 ₪ ברכישת רכב, אני אישית 200,000 ₪.

מוטי בר נס: המדינה שמה עוד סכום כזה.

מוטי בר נס: יש לנו 100,000,000 ₪ ששוכבים ולא עושים שום דבר.

מוטי בר נס: אני מבקש את עזרת הוועדה לאפשר לנו לעשות המרה של הזכות לרכב סיור, להמיר אותו לזכות למונית.

מוטי בר נס: אל תתפלאו למה אני מבקש את זה, בזמנו משרד התחבורה הוא שיזם תשלום זכות מונית כדי לקבל זכות לסיור.

מוטי בר נס: עכשיו הם אומרים לי ללכת לעבוד ב-Get taxi בתור שכיר, אבל מה עם האוטו שלי?

מוטי בר נס: מה עם 100,000,000 ₪ ששוכבים ולא עושים שום דבר?

מוטי בר נס: אני לא רוצה להיות נהג מונית, אני עצמאי, יש לי רכב, אני רוצה להפעיל אותו.

מוטי בר נס: אני חושב שהוועדה יכולה לעזור לנו בזה, לאפשר לנו להפעיל את הרכבים שלנו כמונית.

מוטי בר נס: מדובר ב-500 כלי רכב לעומת 22,000 כלי רכב שקיימים - - -

מיכאל ביטון: אבל אדם שמפעיל מונית שילם על מספר למדינה.

מוטי בר נס: נכון, זכות, גם לי יש זכות.

מיכאל ביטון: כמה כסף הוא שילם?

מוטי בר נס: הוא שילם 203,000 ₪.

מיכאל ביטון: וכמה אתם שילמתם?

מוטי בר נס: אותו דבר.

מוטי בר נס: אני נתתי זכות למונית כאשר יזמו את הענף הזה.

מיכאל ביטון: אתה שילמת 200,000 ₪?

מוטי בר נס: לא, אז זה היה 5,000 ₪, קיבלנו גם בחינם.

מוטי בר נס: בשנת 1961 כשמשרד התחבורה - - -

מיכאל ביטון: אבל אם נהג מונית שילם 200,000 ₪ ואתה לא שילמת, למה שלך יתנו מונית ולמישהו אחר לא?

מוטי בר נס: אז אני אסביר לך.

מוטי בר נס: למה הוא משלם 203,000 ₪? אתה יודע?

מוטי בר נס: הוא משלם כדי לקבל הטבת מס ורישיון הסעה.

מוטי בר נס: לי יש הטבת מס ויש לי רישיון הסעה, שילמתי על זה בהתחלה.

מיכאל ביטון: לא שילמת 200,000 ₪.

מוטי בר נס: שילמתי בזכות למונית, אדוני.

מיכאל ביטון: את אותו תשלום כמו נהג מונית?

מוטי בר נס: לקחתי רישיון למונית ונתתי אותו למשרד התחבורה - - -

מיכאל ביטון: כל בעלי רכב אשכול שילמו את אותו תשלום על מונית?

מוטי בר נס: אני מדבר על היוזמה שיזם משרד התחבורה, להפוך מוניות לרכב סיור.

מוטי בר נס: באותה עת היית משלם זכות למונית כדי לקבל זכות למונית סיור ותיור שהתגלגלה למה שאנחנו עכשיו.

מוטי בר נס: מבחינה רעיונית אפשר לעשות את התהליך ההפוך.

מיכאל ביטון: תכתוב מכתב לוועדה ואנחנו נבדוק את זה, אני לא רוצה להסיט את הדיון לנושא הזה כי הוא לא עיקר הדיון.

מיכאל ביטון: לא רשומים לי פה האנשים של מורי הדרך כדוברים, אבל בבקשה, אנחנו מקשיבים לכם.

משה נוב: סליחה, אני יכול להעיר רגע הערה?

מיכאל ביטון: בבקשה.

משה נוב: משה נוב, אגודת מורי דרך, חבר מטה מאבק התיירות הנכנסת.

משה נוב: ברשותך, אני רוצה להגיד מילה אחת בנושא התחבורה בציבורית.

משה נוב: שוב, תודה שהזמנתם אותנו.

משה נוב: אני חושב שאחד המאבקים החשובים שלנו, נדמה לי ששרת התחבורה הקודמת הורתה שמורי דרך ברכב אשכול, כמו שיש לי, למוטי וליוני, לא יוכלו יותר לנסוע בנתיבי נת"צ.

משה נוב: זאת החלטה שגורמת לנו נזק בעבודה.

משה נוב: לא צריך להשקיע פה כסף או לעשות שום דבר, צריך פשוט להחזיר את זה שרכבי אשכול יוכלו לנסוע מחדש בנת"צ.

משה נוב: זה לא דורש השקעה כספית מהמדינה, בלי שום דבר.

משה נוב: זו פשוט החלטה שרירותית ולא מידתית.

מיכאל ביטון: מתי הוחלטה ההחלטה הזאת?

משה נוב: אם אני לא טועה, מוטי יודע יותר טוב ממני.

מוטי בר נס: בשנה שעברה, אחרי שתפסו את המפקח על התעבורה נותן אלף אישורים למקורבים שלו.

מוטי בר נס: יש עמותה לחופש המידע, מסתבר שהוא חילק לחברים שלו אלף אישורים.

מוטי בר נס: אחרי שהוא הראה לציבור שהוא עושה משהו, הוא הסתכל מי קיבל, הוריד את האישורים שהוא נתן לחברים שלו, מצא עוד מישהו וראה שיש עוד 500 כלי רכב אשכול והוריד גם לנו.

מוטי בר נס: מה זה 500 כלי רכב?

מוטי בר נס: זה שום דבר.

מוטי בר נס: הוא פגע לנו בפרנסה.

מיכאל ביטון: הדיון הזה הוא לא על רכבי אשכול.

מיכאל ביטון: אם יש לכם מכתב בנושא תשלחו אלינו וננסה לטפל.

מיכאל ביטון: עכשיו אני רוצה מישהו שמייצג את ארגון מורי הדרך.

אליהו מילוא: אני מנכ"ל אגודת מורי הדרך.

מיכאל ביטון: בבקשה.

אליהו מילוא: שמי אליהו מילוא, אני מנכ"ל אגודת מורי הדרך.

אליהו מילוא: ב-2020 הייתי היושב ראש, היום בתפקיד נמצאת גנית פלג, יושבת ראש האגודה.

אליהו מילוא: אני רוצה להגיד משהו שיהיה ברור.

אליהו מילוא: יש פרסום שהמדינה עוזרת למורי דרך דרך הרט"ג.

אליהו מילוא: אני רוצה להגיד שהדבר הזה לא נכון במלואו מסיבה אחת פשוטה.

אליהו מילוא: מי שהחליט במשרד התיירות או במשרד האוצר, אני חייב לברר את זה, ההחלטה של הממשלה לא רושמת מורי דרך בתיירות נכנסת.

אליהו מילוא: רשום מורי דרך, התעודה שלנו היא תעודת מורי דרך, אין בשום מקום בחוק מורי הדרך התניה אם אתה מורה דרך בתיירות נכנסת או מורה דרך בתיירות חינוכית או תיירות פנים, לא יודע איך תקרא לזה, אין דבר כזה.

אליהו מילוא: בכל זאת יצאה התניה ממשרד התיירות בהוראה לרט"ג שמי שיעסוק ויקבל פרנסה זה רק אחד שצריך לחתום על תצהיר שירדו לו 70% מההכנסות והוא הדריך רק תיירות נכנסת.

אליהו מילוא: זאת אומרת שמורה דרך שמדבר רק עברית לא יקבל עבודה, מורה דרך שהשפה שלו היא ערבית לא יקבל עבודה.

אליהו מילוא: זה לא כאילו יגידו לך עכשיו במשרד התיירות לא, הוא מדבר עברית והשפה הערבית היא שפה נוספת.

קריאה: צריך לדבר פה על העיקרון היותר רחב.

אליהו מילוא: אני מדבר על העניין הזה, יש הפליה מובנית.

אליהו מילוא: לחייב אנשים לחתום על איזשהו תצהיר - - רגע, ואם ירד לי 67% ויגלו את זה עוד כמה חודשים?

אליהו מילוא: יש שם התניה, אתה לא תעסוק בעבודה ברט"ג לשלוש שנים, גם מאיימים.

קריאה: כמה כן עובדים בזה?

אליהו מילוא: אלוהים יודע.

יואב רותם: אני אצטרף, סליחה שאני מפריע.

יואב רותם: שמי יואב רותם, אני מורה דרך וחבר במורשת דרך.

יואב רותם: אני רוצה להודות לחבר הכנסת כץ על הדיון ולחבר הכנסת ביטון על הנגיעה בנושא, ולכל מי שמעורב בזה בכנסת.

יואב רותם: האוזן הקשבת הייתה לאורך כל הדרך, אבל ההנהגה הייתה חסרה.

יואב רותם: הסיפור של החלפת מקצוע והסיפור של פרויקט רט"ג, תסלחו לי, זה פשוט לא מעניין.

יואב רותם: לא מעניין אותי, לא את המשפחה שלי, לא את הילדים שלי ולא את אלפי מורי הדרך שיושבים עכשיו בבית, צופים בדיון הזה ומחפשים הנהגה והחלטות אמיצות.

יואב רותם: בזמן זה ברדיו משודרים במיליוני שקלים כנראה פרסומים על עזרה למורי הדרך.

יואב רותם: אני ניגשתי, עמדתי בתנאים ולא קיבלתי עדיין יום אחד כשהדבר הזה אמור להיות עזרה לאומיקרון.

יואב רותם: לנו נסגר האומיקרון ב-28 בנובמבר, כך שהפרויקט של ליברמן שהשתחרר אתמול בכלל לא קשור למורי הדרך.

יואב רותם: מעבר לזה, אני רוצה לומר משהו חשוב.

יואב רותם: כל המציאות הזאת של עבודה חלופית היא לא נכונה ולא ראוי להזכיר אותה בכלל.

יואב רותם: כל מה שקרה פה מחודש יולי זה שהממשלה שלי, ההנהגה שלי בתור אזרח ישראל אמרה לי שפותחים לי את העבודה חזרה, ובשנייה האחרונה סגרו אותה.

יואב רותם: מה אני אמור לעשות, למצוא עבודה חלופית שבוע לפני?

יואב רותם: ללכת להיות מורה בזמן שבאוגוסט אומרים לי שפותחים ואני צריך להזיז את כל העבודה שלי?

יואב רותם: לא רק אני, המארגנים, כל הענף הזה שבנוי על עסקים קטנים, עוסקים קטנים ושכירים, יש גם מורי דרך שהם שכירי יום.

יואב רותם: כל הענף הזה נדרך ומתארגן כל פעם מחדש וסגרו לו את זה.

יואב רותם: מי יכול ללכת לעבוד בעבודה חלופית כשהוא אוהב את העבודה שלו, כשהוא יודע שיש לו עבודה באוגוסט וספטמבר?

יואב רותם: כל פעם סגרו את זה מחדש.

יואב רותם: אותו דבר קרה בנובמבר, כל פעם מחדש.

יואב רותם: אתם כל הזמן הבעתם אוזן קשבת, סימפטיה ואמפתיה, אבל אנחנו נשארנו מדממים בשטח.

יואב רותם: זה לא שלא עבדנו, זה לא נכון להגיד שלא עבדנו כי שרדנו.

יואב רותם: נכון להגיד שנעזרתי, אני נעזרתי בתרומות של חברים גם מחו"ל, זו בושה בשבילי להגיד את זה בתור אחד שכל החיים שלו התקיים בתור עצמו.

מיכאל ביטון: מה שחשוב לי זה מה אתה חושב שצריך לעשות עכשיו?

יואב רותם: אני רוצה לגעת בזה.

יואב רותם: העבודה חוזרת והטעות החמורה של משרד האוצר בהנהגתו של שר האוצר ליברמן זה שהוא אמר לנו שהתיירות לא תחזור.

יואב רותם: כולם עכשיו רואים את זה, כל מי שבענף רואה את זה.

יואב רותם: גם משרד התיירות רואה את זה, למרות שהוא לא הגן עלינו בעניין הזה ולא אמר שום דבר נגד ליברמן.

יואב רותם: ראו את זה שהתיירות תחזור בשנייה שיתנו לה.

יואב רותם: מה שצריך לעשות עכשיו זה שהכסף שאני מרוויח מהעבודה שמתחילה להיכנס לא ילך רק להלוואות, הוא ילך למענקי צמיחה כדי שאני אוכל לצמוח מפה, לאפשר למשפחה שלי לחזור לחיות ולא רק לעבוד בשביל הבנק או בשביל חברים שנתנו לי הלוואות.

יואב רותם: צריך לאפשר פה כסף, להזרים כסף לענף הזה, לא רק למורי הדרך, אנחנו תלויים בהרבה מאוד עסקים קטנים שכל הענף הזה תלוי בהם.

יואב רותם: אי אפשר להאכיל אוטובוס או 50 אוטובוסים ללא מסעדה שיודעת להכין את זה בכינרת, בקומרן או בכל מיני מקומות אחרים.

יואב רותם: אי אפשר לעבוד בלי העסקים האלה.

יואב רותם: אתם כל כך צדקתם, המילה הזאת נאמרה פה, התעלמות, זה מה שקרה פה.

יואב רותם: חוסר הנהגה משווע.

יואב רותם: משרד האוצר מפרסם קודם כל בטלוויזיה, משקיע כסף שלנו ושלכם כדי לספר שהענף הזה קיבל 350,000,000 ₪ ואני יודע בוודאות שהמארגנים עוד לא קיבלו את הכסף, שלא נדבר על מורי הדרך שלא קיבלו את הכסף.

יואב רותם: אני נרשמתי לסיפור הזה של רט"ג, זה היה אמור לעזור לי בינואר, פברואר ודצמבר.

יואב רותם: הם עברו ולא ראיתי יום עבודה אחד, עד היום לא התקשרו אליי לשיבוץ.

יואב רותם: אני מתקשר כל יום לרשות הטבע לשאול אותם האם אפשר להשתבץ בעצמי ולהביא את הלקוחות שלי.

יואב רותם: לא, עדיין לא פתוח.

יואב רותם: מתי הפרויקט הזה אמור לעזור?

קריאה: שאל אותך היושב ראש מה אתה מציע לעשות?

יואב רותם: כסף.

יואב רותם: כל חברי הכנסת, כל הקואליציה, לבוא ולהגיד למשרד האוצר שהם לא מקבלים יותר החלטות על סגירה.

יואב רותם: כמו שתקעתם את הממשלה בשביל הפנסיות, אפשר לתקוע בשביל הענף החשוב הזה למדינת ישראל.

יואב רותם: עכשיו כסף לענף הזה, להזרים כסף כמו שהיה פה עד סוף יוני.

יואב רותם: מי שזכאי, רשות המיסים וביטוח לאומי יודעים בדיוק למי חסר הכסף.

קריאה: אין בעיה לדעת.

מיכאל ביטון: יש שכירים, זה לא אותו דבר.

יואב רותם: נכון, ביטוח לאומי.

מיכאל ביטון: תודה רבה לך, דיברת מדם ליבך.

מיכאל ביטון: עאידה תומא סלימאן, בבקשה.

עאידה תומא סלימאן: תודה רבה כבוד היושב ראש, תודה על היוזמה של הדיון.

עאידה תומא סלימאן: כבר כמה דיונים התקיימו בתקופה האחרונה בעניין מורי הדרך והעסקים שקשורים לתיירות.

עאידה תומא סלימאן: אני מסכימה, אומנם מורי דרך זה אנשים שהם יותר פעילים בנושא הזה, אנחנו לא רואים מאחוריהם את כל העסקים הקטנים שנפגעים בעניין הזה, כל אלה שיש להם חנויות מזכרות, מסעדות, כל האנשים שמקבלים את התיירים.

עאידה תומא סלימאן: כמישהי שבאה מעכו ונצרת, אני יודעת כמה העסקים נפגעו, הם עדיין תקועים עם הסחורה שהייתה להם בתחילת משבר הקורונה ואין להם שום הכנסה במקביל.

עאידה תומא סלימאן: אתם צודקים, בעיניי הצדק הוא בזה שכאשר מקבלים החלטות גורפות של סגירות, של הפסקת פעילות בענף כל כך חשוב, אומנם אני מבינה שזו החלטה שאפשר להתדיין אם היא הייתה נכונה או לא, סגירת השמיים בתקופה הזו.

עאידה תומא סלימאן: אנחנו ישבנו פה ודיברנו, סגרו את השמיים רק לכניסה ונתנו לכל האזרחים לצאת החוצה, לטייל בעולם ולחזור אולי עם אותה מחלה שבגלל סגרו את השמיים.

עאידה תומא סלימאן: כאשר מקבלים החלטות כאלה צריך לקחת גם אחריות על ההשלכות לאזרחים.

עאידה תומא סלימאן: כמו שנעשה בעבר כאשר המדינה עשתה סגר, הופסקו העסקים והופסקה העבודה, המדינה לקחה אחריות על האזרחים ונתנה להם לשרוד את התקופה הזו דרך סיוע מסוים.

עאידה תומא סלימאן: ביקרנו גם את התוכנית הזאת, זה בלתי מתקבל על הדעת.

עאידה תומא סלימאן: אתם יודעים מה, כמישהי שמכירה את התוכנית ויודעת כמה היא מוגבלת לכל מורי הדרך, כמעט שכנעו אותי מרוב ששמעתי את הפרסומות שמשודרות כל היום בערבית ועברית.

עאידה תומא סלימאן: בשביל לשדר בערבית יש להם את הכסף, אבל אם מורה דרך לא יודע שפה נוספת חוץ מערבית הוא לא יכול להשתתף בתוכנית.

עאידה תומא סלימאן: תחליטו מה אתם רוצים.

עאידה תומא סלימאן: חוץ מזה, התוכנית מחויבת רק דרך החברה להגנת הטבע.

עאידה תומא סלימאן: כולם יודעים שרוב האוכלוסייה הערבית, אפילו כשתרצה לעשות סיורים עם מורי דרך ערבים, לא בהכרח יעשו את זה דרך החברה.

אופיר כץ: אל תרגישי מקופחת, גם היהודים מסתבר לא עושים את העבודה.

עאידה תומא סלימאן: מסתבר, אנחנו הבנו מלכתחילה.

אופיר כץ: אף אחד לא משתתף בזה.

מיכאל ביטון: עאידה, משפטי סיום.

עאידה תומא סלימאן: איך יכול להיות שהם מתקשרים ומפרסמים תוכנית שבעצם לא מגיעה?

עאידה תומא סלימאן: זה מצג שווא, זה שקר שמשווקים אותו לכלל האוכלוסייה כדי להגיד שאנחנו עושים כשהם לא עושים.

עאידה תומא סלימאן: דבר שני, צריך לתת להם לשרוד את התקופה הזו.

עאידה תומא סלימאן: לדבר איתם על שינוי, מי שרצה לעשות שינוי עשה את זה כבר לפני שנתיים.

עאידה תומא סלימאן: לבקש מאנשים לעשות שינוי כי המדינה החליטה לסגור להם את העסק, זה לא מתקבל על הדעת.

עאידה תומא סלימאן: דבר שלישי, את התנאים שהם עשו גם לתיירות, מי שעסק בתיירות נכנסת, אז מה אם הוא עסק בתיירות פנים או תיירות חינוכית, הוא לא יכול?

עאידה תומא סלימאן: בנוסף, לא מתקבל על הדעת עניין השפה, זה פשוט מאוד לא יכול להיות.

עאידה תומא סלימאן: אם נתתם להם רישיון להיות מורי דרך למרות שידעתם שהם יודעים שפה אחת, אל תקצצו עכשיו.

עאידה תומא סלימאן: הם צריכים להיות שווים בתוך המשוואה.

יואב רותם: חברת הכנסת, סליחה על ההערה אבל ההתמקדות בפתרון הזה זה לברוח מהפתרון האמיתי.

עאידה תומא סלימאן: אתה כנראה לא הקשבת לי, הדבר הראשון שדיברתי עליו הוא פיצויים עבור התקופה הזו בדיוק כמו שנתנו חל"ת ומענקים.

מיכאל ביטון: תודה עאידה.

מיכאל ביטון: חבר הכנסת משה גפני, בבקשה.

משה גפני: אדוני היושב ראש, תודה רבה על הדיון הזה.

משה גפני: היו אצלי מורי הדרך, מה שאני הייתי רגיל בהיותי יושב ראש וועדת הכספים, גם שר האוצר דאז, אנחנו נתנו כסף כמו שמקובל במדינה דמוקרטית ותרבותית כשהפרנסה של אנשים נופלת באופן דרמטי.

משה גפני: זה יכול להיות בגלל סגר או בגלל סגר דה פקטו, זה בכלל לא משנה.

משה גפני: נתנו כסף וגם היו טעויות, כשנותנים כסף באופן גורף יש מיעוט שלא בטוח שמגיע לו אבל אלה שמגיע להם מקבלים.

משה גפני: נהייתה פה מדיניות כזאת שלא נותנים, צריך לחפש או למצוא כל מיני קריטריונים לתת.

משה גפני: המציאות לגבי מורי הדרך היא נוראית.

משה גפני: מדינה שמכבדת את עצמה לא יכולה להרשות לדבר הזה לקרות.

משה גפני: אני לא יודע, אם אני אדבר על שר האוצר יגידו שאני נגדו אז אני אדבר על הימים שהייתי חבר שלו.

משה גפני: אני לא מאמין שהוא קיבל החלטה כזאת, שאנשים יחליפו מקצוע.

משה גפני: מה זה הדבר הזה?

משה גפני: מה זה המילים האלה?

משה גפני: המדינה צריכה וחייבת לפצות את מורי הדרך, היא לא יכולה לתת להם ליפול במיוחד כשנאמרו אמירות לא מקצועיות שזה מקצוע שהולך ונעלם.

משה גפני: הוא לא הולך ונעלם, הוא הולך ופורח, הוא יגדל, למה שהוא ייעלם?

משה גפני: צריך לעזור להם כמו שמדינה מסודרת צריכה לעזור להם.

משה גפני: אדוני היושב ראש, היות ובחודשים האחרונים נודעת באומץ ליבך, ואני מכיר את זה כבר משנים עברו, לא מה שכולם יודעים גם אני יודע, אני יודע עוד דברים אחרים.

משה גפני: אני חושב שצריך להיאבק בעניין הזה בכל הכוח, שיקבלו פיצוי כדי שיעמדו על הרגליים.

משה גפני: זה גם טובת הציבור, גם טובת המשפחות שלהם וגם טובת המדינה.

משה גפני: תודה רבה.

מיכאל ביטון: תודה לך, חבר הכנסת משה גפני.

מיכאל ביטון: צביקה האוזר, בבקשה.

צבי האוזר: תודה רבה.

צבי האוזר: ראשית אני מתנצל על האיחור, אני הייתי בוועדת חוץ וביטחון בדיון על קיצור השירות, היו לי דברים חשובים לומר.

צבי האוזר: אדוני היושב ראש, מעבר לדיון הכללי והחשוב לסייע למורי הדרך, אני רוצה לחזור ולבקש תשובה ממשרד האוצר על פנייה שפניתי - - -

קריאה: היא בדיוק יצאה.

צבי האוזר: חבל.

צבי האוזר: בעניינם של מורי הדרך, לפחות חלקם.

צבי האוזר: היה פרויקט נפלא בשנת 2021 לאור קשיי הקורונה, שאפשר למורי דרך שחפצים בכך להצטרף לפעולות מאורגנות של הרט"ג בשימור אתרי מורשת ובלוחמה במינים פולשים.

צבי האוזר: היה פיילוט של 500 שהוגדר כפיילוט כי אם הוא היה מצליח הכוונה הייתה להגדיל אותו.

צבי האוזר: אני הבנתי, ויש פה מורי דרך שאולי יכולים להעיד, גם אם הם לא השתתפו אולי הם שמעו על כך, על שביעות רצון גדולה הן של המשתתפים והן של רשות הטבע והגנים.

צבי האוזר: אין לי ספק שזה ניהול נכון ויעיל של משבר שנפל עלינו, אנחנו צריכים לסייע לאנשים בראש ובראשונה.

צבי האוזר: אם אפשר גם לסייע לאנשים וגם לבנות ולבסס תשתיות שלאחר מוכן מורי הדרך עושים בהן שימוש אינטנסיבי, מה טוב.

צבי האוזר: הפיילוט הזה היה מוצלח והעסיקו 500 אנשים - - -

מיכאל ביטון: באיזו שנה?

צבי האוזר: ב-2021, בדצמבר הודיעו שהקורונה נגמרה.

קריאה: מורי דרך?

צבי האוזר: כן, העסיקו 500 מורי דרך.

קריאה: אני לא מכיר נתון כזה.

אופיר כץ: יש רק הגבלות איך אי אפשר להשתתף בזה.

קריאה: אמרו לי שמתוך ה-500 אפילו לא 5% היו מורי דרך.

קריאה: גם לא ביקשו מאתנו, סליחה.

צבי האוזר: מי שעמד בראש רט"ג, אני אראה לכם התכתבויות שלי.

מיכאל ביטון: היו 500 אנשים אבל מעטים מהם היו מורי דרך.

קריאה: רק 5% מתוכם מורי דרך.

מיכאל ביטון: זה 25 אנשים.

צבי האוזר: אני אברר.

צבי האוזר: מי אמר לך?

קריאה: רשות הטבע והגנים.

צבי האוזר: הדיון לא מסתיים בדקות האלה, אם הנתונים שהגיעו אליי מוטעים אני אתנצל.

צבי האוזר: אם הנתונים שהגיעו אלייך הם מוטעים - - הדיון היה מוצלח.

צבי האוזר: אני מציע להפנות את זה למורי דרך, אני לא מבין למה זה הפסיק.

צבי האוזר: אני פניתי בכתב ולא קיבלתי תשובה.

צבי האוזר: אתם מצפצפים על חברי הכנסת כי אתם לא עונים.

צבי האוזר: פניתי ללשכת השר - - -

מיכאל ביטון: שלחת מכתב?

צבי האוזר: כן, פניתי פעם נוספת ולא קיבלתי תשובה.

צבי האוזר: זה עלה בוועדת חוקה אצל גלעד קריב שהציג את זה - - -

מיכאל ביטון: האוזר, הבוקר היה פה מרגי שפנה למשרד הכלכלה, אני לא יודע אם גם לאוצר, ולא קיבל תשובה.

מיכאל ביטון: האוזר פנה וטוען שלא קיבל תשובה.

מיכאל ביטון: צריך להיות יושב ראש הוועדה למעמד האישה כדי לקבל תשובה?

מיכאל ביטון: רק את מקבלת תשובות?

עאידה תומא סלימאן: צריך להיות מפחיד כמוני.

מיכאל ביטון: את לא כל כך מפחידה, את פשוט נאבקת למען החלשים.

אופיר כץ: הם לא עונים לנו בכלל.

מיכאל ביטון: גפני, כשהיית יושב ראש כספים - - -

משה גפני: הם יכולים לא לענות, אבל לא הייתי מקבל אותם בוועדה.

מיכאל ביטון: אופיר, כשאתה פונה עונים לך?

אופיר כץ: חלק כן וחלק לא.

מיכאל ביטון: מי לא עונה לך?

אופיר כץ: יש רשימה ארוכה, אני צריך להסתכל.

מיכאל ביטון: אולי הם התרגלו שלא צריך את הכנסת.

קריאה: אין דבר כזה, כיושב ראש וועדה אתה יכול לקבל תשובה.

מיכאל ביטון: אבל אני לא רוצה, אני רוצה שהאוזר יקבל תשובה.

עאידה תומא סלימאן: ברגע שאתה קולט שיש לך דרכים להעניש אותם, הם מתחילים לענות.

מיכאל ביטון: אבל אנחנו לא רוצים להעניש, אנחנו רוצים לעבוד.

עאידה תומא סלימאן: גם אני בהתחלה לא הבנתי את זה.

מיכאל ביטון: אדוני, בבקשה, לפני שנשמע את התשובות של משרד הממשלה.

משה גפני: למשרדי הממשלה יש שפה מיוחדת, צריך לעשות סדנה כדי ללמוד אותה ואחרי זה להשתמש בה.

מיכאל ביטון: אנחנו בטירונות לפי הלימודים האלה.

מיכאל ביטון: אדוני, בבקשה.

יוני שפירא: תודה כבוד היושב ראש ותודה ליוזמים.

יוני שפירא: שמי יוני שפירא ואני יושב ראש מורשת דרך, ארגון מורי הדרך לתיירות נכנסת.

יוני שפירא: אנחנו מדברים פה על שני נושאים, אחד זה פיצוי ואחד זה פתרונות.

יוני שפירא: הפיצוי חייב להיות מיולי.

יוני שפירא: כשראש הממשלה בא ואמר לפני שבוע שבמידה יהיה ווריאנט חדש היד שלו על הכפתור לסגור את השמיים הרמטית, אותו כפתור צריך להפעיל מייד פיצויים.

יוני שפירא: הוא לא יכול לסגור את זה ולתקוע עובדים, סוכנים, מורי דרך וכל תשתית התיירות הנכנסת בזה שהוא סוגר את השמיים בלי להודיע מראש, זה בא בגחמה של משרד הבריאות.

יוני שפירא: הקורונה לא הגיעה בגלל התיירים, עובדה שהיא הייתה פה גם בלי תיירות.

יוני שפירא: הקורונה לא תבוא גם עם התיירים, את התיירות חייבים להשאיר פתוח.

מיכאל ביטון: תודה.

יוני שפירא: זה נושא אחד.

יוני שפירא: הפיצוי הזה חייב להיות מיולי כי סגרו אותנו ביולי.

יוני שפירא: בשבוע שעבר בוטלה לי קבוצה, וקבוצה שהלילה הייתה בדרך לפה, חצי מהאנשים לא הצליחו לעלות למטוס כי הטופס של משרד הבריאות לא היה מעודכן ב-12 בלילה והם נשארו שם.

יוני שפירא: החלק האחר ינחת היום ב-16:40.

יוני שפירא: הדבר הזה מראה על חוסר ניהול, כמו שיואב אמר.

יוני שפירא: לנושא הפיצוי אנחנו חייבים פיצוי מיולי.

יוני שפירא: לנושא הפתרונות, עלו פה שני פתרונות, אחד מהם זה הסבה.

יוני שפירא: בתוך כל זרוע הכלכלה, זרוע העבודה של משרד הכלכלה ואתם ועדת הכלכלה, יש אולי שלושה פרויקטים שמתאימים למורי דרך.

יוני שפירא: הפרויקט הראשון הוא הסעת רכב ציבורי, כלומר שיקבל רכב אשכול או מיניבוס כדי שיוכל לנסוע.

יוני שפירא: הדבר השני זה הסבה לתו תקן כדי שיוכל לעבוד במערכת החינוך כמורה דרך.

יוני שפירא: הדבר השלישי, אני אפילו לא זוכר אם קיים.

יוני שפירא: אני מצאתי פרויקט אחד מעניין בירושלים.

קריאה: אי אפשר לקחת את הפרויקט הזה, אי אפשר לחיות מזה.

קריאה: זה דורש ממך לבוא ללמוד, אני מקבל 2,500, איך אני יכול להאכיל את הילדים שלי עם הדבר הזה?

קריאה: זה לא מותאם בכלל לכל המציאות שלנו.

מיכאל ביטון: איזה פרויקט?

יוני שפירא: כל פרויקט הסבה בא ואומר, אנחנו נכסה את ההסבה ונשלם לכם 2,500 ₪ לחודש עבור 20 שעות.

יוני שפירא: אנחנו נצטרך להקדיש להסבה חצי משרה ולחיות מ-2,500 ₪ בחודש.

יוני שפירא: איך אפשר לחיות מזה?

מיכאל ביטון: הסבה לתעודת הוראה?

יוני שפירא: למלגזות, לאלקטרוניקה - - -

מיכאל ביטון: אה, למקצועות אחרים.

יוני שפירא: מעצב פאות, זה מה שמצאתי בירושלים שאולי יהיה מעניין.

מיכאל ביטון: חברים, אין לנו הרבה זמן, יש לנו עוד עשרים דקות.

מיכאל ביטון: אם נגיד רק את הבעיות ולא נשמע מה בכוונתם לעשות, מה הואילו חכמים.

מיכאל ביטון: האוצר, את שומעת את הקולות והכאב, מה בכוונתכם לעשות?

נעם דן: אני נעם, רכזת התיירות באגף התקציבים באוצר.

נעם דן: אנחנו בשיח כל הזמן עם כל החברים פה, הם יכולים להעיד.

נעם דן: לגבי המתווה הקיים במסגרת החלטת ממשלה 865 של סיוע לענף לאחר כניסת זן האומיקרון, שזה בעצם מתווה רט"ג שמדבר על 25,000,000 ₪ שהוקצו לטובת סיורים של מורי דרך.

נעם דן: אני שומעת את הטענות שנאמרו פה.

נעם דן: ממה שאני מכירה, ופיני סמנכ"ל משרד התיירות יוכל לפרט יותר - - -

מיכאל ביטון: אני רוצה לשאול על זה שאלה.

מיכאל ביטון: כשהחליטו על 25,000,000 ₪, מה הייתה הנחת העבודה?

מיכאל ביטון: כמה כסף יגיע למורה דרך יחיד?

קריאה: לכמה מורי דרך זה יעזור?

מיכאל ביטון: אל תעזור לי, אדוני.

מיכאל ביטון: כמה כסף יגיע למורה דרך יחיד בתוכנית הזאת?

מיכאל ביטון: מה היה הרציונל התכנוני?

קריאה: הרציונל היה 24,000,000 ₪ על פרסום שעזרנו למורי דרך ואולי 1,000,000 ₪ יגיע למורי הדרך.

נעם דן: כל התקציב הוא לסיורים.

מיכאל ביטון: הבנו שבפועל זה לא נפתח.

נעם דן: זה נפתח.

נעם דן: אני שומעת את הטענות, אני אשמח לדבר עם רט"ג ולהבין באמת מה - - -

מיכאל ביטון: אבל תעני לי קודם על השאלה מה היה הרציונל, כמה אנשים ייהנו ובאיזה סכום.

פיני שני: צהריים טובים, אדוני היושב ראש.

פיני שני: אני פיני שני, סמנכ"ל משרד התיירות.

פיני שני: ראשית, הפרויקט נפתח ועובד, יוצאים סיורים.

פיני שני: כל תקציב השיווק שמיועד - - -

מיכאל ביטון: אז מה זה הטענה שלא נפתח?

פיני שני: אני לא יודע.

מיכאל ביטון: שפירא - - -

קריאה: אני ביקשתי להשתבץ ועוד לא השתבצתי לסיור אחד.

מיכאל ביטון: מדצמבר.

קריאה: יש פרסומים ואין סיורים.

נעם דן: יש פה טענות פרטניות ואנחנו נבדוק אותן.

אופיר כץ: מה זה פרטניות?

אופיר כץ: לא ראיתי אחד שאומר שהוא עובד בזה.

מיכאל ביטון: הוא יושב ראש הארגון, מה זה פרטני?

פיני שני: עם כל הכבוד ליושב ראש הארגון, אנחנו לא נותנים העדפות ליושב ראש הארגון.

מיכאל ביטון: פיני, תענה לי על השאלות, זה יותר קל.

מיכאל ביטון: כמה כסף תכננתם שיגיע למורה דרך אחד בתוכנית הזאת?

פיני שני: להערכתנו זה יכול להגיע לסדר גודל של 10,000 ₪ למורה דרך.

מיכאל ביטון: על פני כמה חודשים?

אליהו מילוא: שנה.

מיכאל ביטון: מילוא, לא להפריע לי.

מיכאל ביטון: אתם מפריעים לי לנהל את הדיון, אתם לא מכבדים.

מיכאל ביטון: כשאתם דיברתם אנחנו לא הפרענו לכם.

פיני שני: אנחנו מקווים שזה יהיה בחציון הראשון של השנה.

פיני שני: צריך לזכור - - -

מיכאל ביטון: על פני חצי שנה אתה מציע לבן אדם 10,000 ₪?

פיני שני: לא, אני אסביר.

מיכאל ביטון: אני רוצה תשובות לשאלות, לא הסברים.

מיכאל ביטון: כמה סיוע מיועד לאדם אחד?

פיני שני: אמרתי.

מיכאל ביטון: 10,000.

פיני שני: כן, אבל במקביל - - -

מיכאל ביטון: מה משך התוכנית?

פיני שני: משך התוכנית היא עד שיסתיימו 25,000,000 ₪.

פיני שני: אנחנו עושים מאמץ לרכז כמה שיותר סיורים כמה שיותר מהר.

מיכאל ביטון: אז המקסימום שאדם יקבל זה 10,000 ₪ על פני כמה זמן?

פיני שני: היום הראשון למרץ, הממשלה החליטה לאפשר כניסת זרים מחוסנים ולא מחוסנים.

פיני שני: סביר להניח שבשבועות הקרובים אנחנו נראה גידול משמעותי בתיירות הנכנסת לישראל, זה המענה הנכון ביותר - - -

מיכאל ביטון: אז הוא יקבל בחודש 2,000 ₪?

מיכאל ביטון: 3,000 ₪?

פיני שני: אני מאוד מקווה, כן.

מיכאל ביטון: אבל איך זה פתר לו את הבעיה הקיומית אם הרווחים שלו לא היו 3,000 ₪ בחודש?

מיכאל ביטון: מה הוא יעשה, יחתום אבטלה?

מיכאל ביטון: איך הוא ישלים את ההכנסה הזאת?

פיני שני: אדוני היושב ראש, אתה פתחת ואמרת שאין בכדי תוכנית רט"ג להוות פיצוי מלא למורי הדרך או לכל מי שמקבל פינוי על הפרנסה.

מיכאל ביטון: אז רואים בזה סיוע נוסף, לא פתרון.

פיני שני: הממשלה בהחלטה מדצמבר האחרון החליטה לא לתת דמי אבטלה או פיצוי אחר במסגרת הכלים הלאומיים שעומדים לרשותה, היא החליטה במסגרת הזאת לפצות את מי שנפגע מתיירות נכנסת ולא מי שפרנסתו נפגעה או לא נפגעה בתיירות הפנים.

פיני שני: להערכתנו, הפרנסה של אלה שעוסקים בתיירות נכנסת - - -

מיכאל ביטון: למה מחליטים את זה?

מיכאל ביטון: למה אדם של תיירות נכנסת יותר חשוב מאדם של תיירות פנים?

פיני שני: מכיוון שהממשלה החליטה על סגירת השמיים ומנעה כניסת תיירים לישראל, היא לא מנעה מתיירים ישראליים לטייל.

פיני שני: כפי שאנחנו יודעים, תיירות הפנים הלכה וגדלה, ראו מה קרה באילת בתקופה הזאת.

פיני שני: ההכנסות של העוסקים בתיירות בעיר אילת שהיא מוקד רציני של תיירות פנים - - -

אליהו מילוא: אבל אף מורה דרך לא עבד.

פיני שני: אלי, אני לא מנהל איתך דיון, אני מנהל עם יושב הראש.

אליהו מילוא: מלא תיירים ואף אחד לא לקח מורה דרך.

פיני שני: כאמור, יש החלטת ממשלה בעניין.

מיכאל ביטון: אני פחות רוצה את ההסברים.

מיכאל ביטון: הבנו, יש תוכנית רט"ג, אולי יקבלו 10,000 ₪.

מיכאל ביטון: הם באים ואומרים שזה לא מספיק, תנקו איתנו שולחן על העבר כדי שנצא אל העתיד.

מיכאל ביטון: האם יש כוונה מצדכם למצוא פתרון כזה?

פיני שני: אני לא מכיר כוונה לדון על החציון האחרון של 2021.

מיכאל ביטון: נעם, גם את לא מכירה כוונה?

מיכאל ביטון: את הולכת לבדוק את זה?

נעם דן: במתווה החדש - - קודם כל, חשוב לי לציין שהשמיים נפתחו במתווה של לחץ מאוד משמעותי של משרד התיירות ושלנו - - -

קריאה: ושל מורי הדרך.

קריאה: ושל אלה שיצאו לרחובות, אל תשכחי.

מיכאל ביטון: זה אתמול, נעם.

משה נוב: לפחות תגידי את האמת.

מיכאל ביטון: משה נוב, אל תתקוף אותה.

מיכאל ביטון: תאמין לי שהיא לא זאת שאתה צריך לתקוף.

מיכאל ביטון: יש לי שאלה, נעם, השמיים נפתחו אתמול.

נעם דן: נכון.

מיכאל ביטון: אז מיולי עד אתמול השמיים לא נפתחו.

נעם דן: אז החלטת הממשלה שטיפלה בכניסת האומיקרון, כמו שפיני אמר, לא דיברה על סיוע כמו חל"ת, דמי אבטלה או הוצאות גבוהות.

קריאה: אדוני היושב ראש, אני לא יודע למה תוקפים אותה, היא אומרת אמת.

קריאה: היא אומרת שהממשלה החליטה לא לעזור למורי הדרך, אמרת את זה.

מיכאל ביטון: למרות המסקנות הסופיות, אני עדיין רוצה להבין קצת.

מיכאל ביטון: נניח שאני עוסק מורשה כמורה דרך, לפי התוכנית שפורסמה אתמול ועוד לא יושמה, האדם יקבל החזרים על ינואר ופברואר אם הפסיד מעל 35% ומעלה, נכון?

נעם דן: נכון.

מיכאל ביטון: מתוך כמה?

מיכאל ביטון: יש 3,000 מורי דרך?

קריאה: 8,000.

מיכאל ביטון: לא יודע למה ספרתי 3,000, זה התיירות הנכנסת?

קריאה: אף אחד לא יודע את המספר המדויק.

מיכאל ביטון: אז מתוך 8,000, כמה עוסקים מורשים וכמה שכירים?

קריאה: אין שכירים, אנחנו שכירי יום.

מיכאל ביטון: יש משכורת מחברת תיירות.

קריאה: מעט מאוד, הרוב - - -

מיכאל ביטון: אז על החודשיים האלה שעכשיו הממשלה - - -

קריאה: שכיר יום זה שכיר ללא מעסיק.

מיכאל ביטון: אבל עם חשבונית.

קריאה: הוא מקבל תלוש משכורת ללא מעסיק.

מיכאל ביטון: אז הוא לא יוכל לבקש את הכסף.

מיכאל ביטון: כמה שכירי יום יש?

קריאה: אי אפשר לדעת, אני למשל גם וגם.

מיכאל ביטון: אתה מקבל תלוש בסוף החודש?

קריאה: אם אתה עובד מול מארגן שהוא - - -

מיכאל ביטון: לכמה אנשים יש עוסק מורשה?

צבי האוזר: אם אתה מורה דרך פרטי, אני עכשיו מרים טלפון לקבוצה, מה משפחות שהתארגנו או בית ספר, אז חשבונית.

קריאה: בתיירות נכנסת על אוטובוסים צריך להוציא תלוש משכורת, זה החוק.

קריאה: העבודה היא ללא - - -

מיכאל ביטון: חברים, יש לנו עוד עשר דקות לדיון הזה, תנו לי להמשיך את קו המחשבה הזה.

מיכאל ביטון: נעם, אדם שהפסיק וניהל את הכנסותיו בחשבונית, יראה לכם חודשיים הפסדים ולפחות על החודשיים האלה יקבל משהו.

נעם דן: נכון.

מיכאל ביטון: אבל הוא באותו מקצוע עם מישהו אחר שהוא שכיר יום, הוא לא יקבל כלום?

מיכאל ביטון: הוא יופלה?

מיכאל ביטון: בחודשיים האלה, נניח את יולי נשאיר בצד, בחודשיים האלה אנחנו מפלים בן אדם?

נעם דן: אני אבדוק את זה.

מיכאל ביטון: אותו מקצוע, אותה פגיעה, זה עובד בחשבונית, זה עובד בתלוש, זה יקבל וזה לא יקבל?

מיכאל ביטון: זה המודל אליו הגענו?

נעם דן: אני בודקת את זה ברגעים אלה אבל גם כל יתר הפרטים הסופיים עדיין לא סגורים.

קריאה: אם זה לא סגור אנחנו מודאגים.

מיכאל ביטון: זה שזה לא סגור זה טוב, אפשר להוסיף.

מיכאל ביטון: שכיר יום בא לעבודה, סימנו לו יום עבודה אצל מעסיק.

מיכאל ביטון: רק לפי - - -

קריאה: החזרי נסיעות בסוף החודש מוציאים לו במשכורת - - -

קריאה: בסוף הקבוצה, עבדת שבעה ימים, קיבלת על שבעה ימים.

קריאה: אין יחס עובד מעביד ולכן אתה לא יוצא לחל"ת.

קריאה: בטופס 101 אתה יכול לסמן שכיר יום.

קריאה: אתה לא נותן חשבונית אבל קיבלת תלוש.

קריאה: הוא מדווח למס הכנסה עליך?

קריאה: זה הכל רשום.

מיכאל ביטון: הוא לא מנהל תיק במע"מ, הוא שכיר, אין לו תיק בניהול עצמי, אין לו תיק ניכויים.

אליהו מילוא: מה עם העוסקים הפטורים?

אליהו מילוא: הם בכלל לא נרשמים בשום מקום.

מיכאל ביטון: עד 100,000 ₪ - - -

אליהו מילוא: אני עוסק פטור, אז מה?

מיכאל ביטון: אלה הכי חלשים כי הוא הרוויח 200,000 ₪ וירד ב-35% יקבל, זה היה צריך לקבל 100,000 ₪ ואפילו את זה לא קיבל, הוא לא יקבל כלום.

מיכאל ביטון: האמת שלדעתי יש עוד כמה בעיות, אבל אני מנסה לארגן את הדיון.

מיכאל ביטון: חברי הכנסת שנמצאים פה איתי, אנחנו שבעי דיונים חסרי תכלית.

מיכאל ביטון: הזדהות ואמפתיה ניתן לכם מפה עד סוף העולם וחזרה, אבל מה הועלנו?

מיכאל ביטון: אני רוצה לתפוס את השור בקרניו ולנסות לפחות לשלוח את האוצר לשיעורי בית כדי שלא יפלו את שכיר היום ואת העוסק הזעיר, יתנו לכם לממש חודשיים ואולי יסתכלו לפנים משורת הדין בגלל הקבוצה המיוחדת הזאת שהוכח שנפגעה יותר מכל קבוצה אחרת.

מיכאל ביטון: כשאתה מדבר עם האוצר על מסעדה, הוא אומר שהמסעדות מלאות.

מיכאל ביטון: פה זה וודאי, אין תיירות נכנסת, זה מתועד, אין מטוסים.

מיכאל ביטון: יהיו, אבל עד היום אין.

מיכאל ביטון: מיולי פחות או יותר, אתמול פתחנו את השמיים.

קריאה: אם אפשר להשלים את מה שאתה אומר, אדוני היושב ראש, אתה אומר להם ללכת לעשות שיעורי בית בעניין הזה, לחזור אליך עם תשובה בתוך שבוע או כמה זמן שתקבעו, ולאחר מכן היות ומדובר על דיון מהיר שהובא לוועדה אתה צריך לקבל החלטה ולהביא אותה לשולחן הכנסת.

מיכאל ביטון: לקבל החלטה ולהניח אותה על שולחן הכנסת.

מיכאל ביטון: מה ההחלטה שאתה מציע לנו לקבל?

קריאה: שהם יחזרו עם תשובות.

מיכאל ביטון: אני יכול להחליט שהעסקים יקבלו כסף?

קריאה: כן.

קריאה: והממשלה תעשה את זה?

קריאה: כן.

קריאה: זה היה אצל גפני, הוא היה מקבל החלטה והממשלה הייתה משלמת.

קריאה: אנחנו שינינו - - -

אופיר כץ: צביקה, חבל שבאת באיחור, היית שומע את האנשים שאומרים שהם נזקקים לתרומות של חברים שלהם.

מיכאל ביטון: אבל הוא מיוזמי הדיון המהיר.

צבי האוזר: השיטה של גפני פסולה ולא קשורה למצוקה.

אופיר כץ: חמלה וערבות הדדית, זה מדינת ישראל.

אופיר כץ: גפני דואג לאזרחי מדינת ישראל.

אופיר כץ: אתם מנסים לצייר את זה כאילו הוא דואג לחרדים, הוא דואג לכלל אזרחי ישראל.

אופיר כץ: הלוואי שהייתם דואגים 10% ממה שהוא דואג לאזרחים.

צבי האוזר: לא דיברתי על גפני.

מיכאל ביטון: אני לא מוציא אתכם כי חלקכם כמעט ולא באים אליי ואם אני אוציא אתכם לא יהיו פה חברי כנסת.

משה גפני: האמת היא שהאוזר צודק, השיטה שלי היא שיטה פסולה, אבל אצלי מורי הדרך לא היו בוכים, הם היו מקבלים כסף, זה הכל.

מיכאל ביטון: אני רוצה לסכם את הדיון.

עאידה תומא סלימאן: ואני עדה.

מיכאל ביטון: אופיר, בבקשה.

אופיר כץ: אדוני היושב ראש, אני לא אחזור על הדברים, אני רק רוצה לתמצת - - -

מיכאל ביטון: האוזר, אני מבקש לא להפריע, אני רוצה לסכם את הדיון.

אופיר כץ: לתמצת, לסכם ואולי לעזור בסיכום שלך אם תקבל את ההצעות שלי.

אופיר כץ: אני חוזר ואומר שזה באמת קורע את הלב לשמוע אנשים עם עבודה מסודרת שמפרנסים משפחה, קמים בוקר אחד ומאותו יום במשך שמונה חודשים הם ללא שום הכנסה ונאלצים גם לבקש עזרה וסיוע מחברים.

אופיר כץ: זה דבר שאף אחד שמפרנס את המשפחה שלו לא מייחל להגיע למקום הזה שאתה נזקק לעזרה מחברים.

קריאה: תרמו לנו מחו"ל.

אופיר כץ: לבוא ולספר את זה בוועדה זה רק ממחיש עד כמה אתם במצב לא טוב.

מיכאל ביטון: תן לי לסכם.

אופיר כץ: אני מסכם, חשוב שזה ייאמר.

אופיר כץ: טוב שחבר הכנסת צביקה האוזר הצטרף לדיון החשוב הזה, אבל הראה למה אנחנו מגיעים למצב הזה, את האטימות של הממשלה הזאת לאזרחים שלה.

אופיר כץ: אני כן רוצה לבקש עוד דבר על התוכנית הזאת, אנחנו עד עכשיו לא מבינים את המספרים של 25,000,000 ₪.

אופיר כץ: אני מבקש שיביאו לנו נתונים תוך שבוע, כמה כסף הושקע בזה, כמה כסף הושקע לשיווק שאנחנו שומעים ברדיו שאתם עוזרים למורי הדרך.

אופיר כץ: אני רוצה לדעת כמה מורי דרך באמת נקלטו וכמה ימי עבודה הם עבדו.

אופיר כץ: אנחנו רוצים לדעת בדיוק מה התוכנית הזאת עשתה.

מיכאל ביטון: אנחנו נכניס את זה לסיכום.

אופיר כץ: יופי.

אופיר כץ: דבר אחרון, אני חוזר ואומר, הם לא עבדו חצי שנה כפי שפיצינו את אזרחי ישראל שנקלעו למצוקה הזאת לא באשמתם, גם פה בחודשים יולי עד דצמבר הם צריכים לקבל סיוע.

אופיר כץ: אסור להפקיר אותם.

מיכאל ביטון: תודה רבה.

מיכאל ביטון: חבר הכנסת האוזר, קצר בבקשה.

צבי האוזר: אדוני היושב ראש, אתה הצגת פרמטרים נכונים, אני חושב שצריך לכנס אותם בהחלטה שכמובן לא יכולה לפתוח את הקופה ולרשום צ'קים, אבל אנחנו כן יכולים לבקש תשובות ואנחנו צריכים להקצות זמן לקבלת התשובות כי לדיונים פה יש טבע להימרח.

צבי האוזר: אני מציע להוסיף על מה שאתה אמרת גם לבקש ממשרד האוצר לחשוב על פתרונות נוספים שיסייעו במישרין ובעקיפין למורי הדרך.

צבי האוזר: נדמה לי שאין כאן ויכוח בין אף צד שזה מגזר קונקרטי, ספציפי ומסוים שנפגע באופן מובהק.

צבי האוזר: אני מבקש לפעול גם בנושא של רט"ג.

צבי האוזר: גם אם היו רק 25 מתוך הסכום הכללי, אל מול הסכומים שנזרקו כאן, זה מתחיל להיות דיי הרבה.

צבי האוזר: אפשר לייעד תוכנית למורי דרך כי השיקום שלהם לא יהיה מאפס למאה בשבוע.

נעם דן: חבר הכנסת האוזר, בדקתי את זה תוך כדי ואלה נתונים רשמיים של הרשות.

נעם דן: הרשות אמרה שהיא לא נתנה עדיפות לתוכנית הזאת ושלא היה ביקוש מצד מורי הדרך לתוכנית, כלומר מורי הדרך לא רצו.

מיכאל ביטון: רבותיי, אנחנו סיימנו את הדיון.

יואב רותם: חבר הכנסת ביטון, רק דבר אחד.

יואב רותם: מה יקרה בעתיד עם כפתור הסגירה?

יואב רותם: זה התפקיד שלכם בממשלה, לטפל בזה.

מיכאל ביטון: האמת, הכפתור של הסגירה כנראה אצלי, הכפתור של השמיים.

מיכאל ביטון: לא ידעתי אבל קיבלתי אותו.

יואב רותם: אז אל תסגור בלי פיצויים.

מיכאל ביטון: אני לא סגרתי את השמיים בפעם הקודמת, אבל עכשיו יש לי כפתור.

מיכאל ביטון: אנחנו נשמור על הכפתור הזה ונבקש תשובות לפני שסוגרים את השמיים, מה עושים למען מי שנפגע בסגירת השמיים.

מיכאל ביטון: תנו לי לסכם את הדיון בבקשה.

מיכאל ביטון: אני רוצה להודות ולהוקיר את חברי הכנסת שנרתמו למען מורי הדרך בישראל, נושא כאוב שמלווה אותנו בכל התקופה הקשה הזאת של הקורונה כתהליך מצטבר של החלשתם הכלכלית וחוסר הוודאות לגבי עתידם המקצועי ופרנסתם.

מיכאל ביטון: לגבי תוכנית רט"ג, אנחנו נבקש דיווח בתוך מכתב שיישלח אלינו בתוך שבועיים.

מיכאל ביטון: כמה כסף הוקצה בפועל לתוכנית, כמה כסף הוקצה לפרסום והאם הוא חלק מהסכום הכולל של 25,000,000 ₪, מה יעד השילוב, כמה מורי דרך ישולבו ובמשך כמה זמן יבוצעו ה-25,000,000 ₪.

מיכאל ביטון: אני מבקש דיווח כזה בתוך שלושה שבועות לוועדה.

מיכאל ביטון: לגבי התוכנית החדשה שהוגדרה לכלל העסקים בישראל, הרי שהיא יכולה בוודאי להפלות בין מורי דרך שכולם נפגעו מאותה סיבה ויקבלו סיוע שונה.

מיכאל ביטון: אני מבקש מהאוצר לבחון את הדרכים לשפות ולסייע גם למורי דרך שהם עוסק זעיר שלא מדווח במע"מ, וגם למורה דרך שהוא שכיר יום, ולא רק למורה דרך שיש לו תיק ניכויים ויוכל להציג את ההפסד הכספי בחודשים ינואר ופברואר, בהם התוכנית מכירה.

מיכאל ביטון: מעבר לכך, אנחנו קוראים לאוצר לפנים משורת הדין להתייחס לקבוצה מאוד מוגדרת ומצומצמת, ורק לזאת שגם בחודשים יולי עד דצמבר הפסידה הכנסה משמעותית בשל סגירת השמיים.

מיכאל ביטון: סיוע מוגבר למורי הדרך בתקופה הזאת, לכל הסוגים בהם הם פועלים, בין אם הוא בתיק ניכויים עם מע"מ, בין אם הוא עוסק זעיר או עובד יומי.

מיכאל ביטון: אנחנו מבקשים פתרונות נוספים ומפה כי אי אפשר לדבר על 3,000 או 8,000 מורי דרך.

מיכאל ביטון: אני מבקש מהממ"מ במשרד שלנו להכין לנו מחקר מהיר על מפת מורי הדרך בישראל.

מיכאל ביטון: כמה יש, איפה הם עובדים, כמה נפגעו בפועל, כמה לא נפגעו בפועל.

מיכאל ביטון: אני מבקש להביא לנו מבט על התחום הזה הכי מהר שהם יכולים, אפילו תוך שבועיים שלושה, כי אנחנו הולכים פה באפילה וזה לא מבוסס נתונים.

מיכאל ביטון: אני קורא למשרד התיירות ולפיני, תגיע לניצול מלא של הכספים, תעשה ניצול מלא של חודש, זה יותר טוב מפריסתם על פני חצי שנה.

מיכאל ביטון: תן את הדחיפה הזאת לאנשים כדי להתפרנס ולהרוויח מתוך ה-25,000,000 ₪.

מיכאל ביטון: תגמור את הכסף מהר, זה יותר טוב מאשר שתפרוס אותו על ארבעה חודשים.

מיכאל ביטון: פיני, כדי לגמור את הכסף הזה ולהצליח לבצע אותו בניצול מלא, לשלב כמה שיותר מורי דרך, לפעול לניצול מלא של 25,000,000 ₪ במהירות מרבית, תוך שילוב מקסימלי של מורי הדרך וגמישות בשילובם גם של מורי דרך מתיירות פנים, במידה ומיצית את הפוטנציאל של תיירות נכנסת או שהם לא פנויים כי הגיעו תיירים והם יעסקו במלאכתם.

מיכאל ביטון: לתת למי שקשה לו, גם אם הוא לא בתיירות נכנסת, להשתלב בתוכנית של הרט"ג.

מיכאל ביטון: העיקר שיהיה מימוש מלא ומהיר של התקציב הזה.

מיכאל ביטון: תביאו עוד רעיונות, אנחנו צריכים לנקות שולחן עם מורי הדרך על תקופה ישנה וקשה כדי שייצאו לדרך חדשה.

מיכאל ביטון: גם השמיים פתוחים, גם אפשר לעשות תיירות פנים, אבל הגיבנת של החובות, ההלוואות, התזרים והקשיים שהם סוחבים זאת גיבנת קשה.

מיכאל ביטון: אנחנו לא יכולים להפקיר את האזרחים בעת הזאת, זאת בסך הכל קבוצה קטנה.

מיכאל ביטון: הפתרונות אפשריים.

מיכאל ביטון: אני מבקש מהאוצר לגבי הבדיקות על ההפליה בין עוסק זעיר לעוסק יומי, תוך שבועיים לתת לי תשובה כיצד אתם פותרים את זה.

מיכאל ביטון: את המכתב שביקשתי על הרט"ג ועל כל יישום התוכנית כלפי מורי דרך אני מבקש בתוך שלושה שבועות, אבל לגבי הבעיה של ההפליה אל תרוצו לסגור את התוכנית בחקיקה בלי שיש לכם פתח לסייע באופן מיוחד למורי הדרך לפנים משורת הדין במקרה הספציפי שלהם, להתאמץ לשפות אותם גם מיולי.

מיכאל ביטון: תודה רבה, הישיבה נעולה.